CELEX: 32019D0120
Language: et
Date: 2019-01-24 00:00:00
Title: Komisjoni rakendusotsus (EL) 2019/120, 24. jaanuar 2019, millega muudetakse nõukogu direktiivi 2008/90/EÜ seoses kolmandatest riikidest pärit ning puuviljade tootmiseks ettenähtud viljapuude paljundusmaterjali ja viljapuude imporditingimusi käsitleva erandi kehtivusaja pikendamisega (teatavaks tehtud numbri C(2019) 254 all)

28.1.2019   
               
               
                  ET
               
               
                  Euroopa Liidu Teataja
               
               
                  L 24/27
               
            
         KOMISJONI RAKENDUSOTSUS (EL) 2019/120,
         24. jaanuar 2019,
         millega muudetakse nõukogu direktiivi 2008/90/EÜ seoses kolmandatest riikidest pärit ning puuviljade tootmiseks ettenähtud viljapuude paljundusmaterjali ja viljapuude imporditingimusi käsitleva erandi kehtivusaja pikendamisega
         
            
               (teatavaks tehtud numbri C(2019) 254 all)
            
         
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse nõukogu 29. septembri 2008. aasta direktiivi 2008/90/EÜ puuviljade tootmiseks ettenähtud viljapuude paljundusmaterjali ja viljapuude turustamise kohta, (1) eriti selle artikli 12 lõike 2 teist lõiku,
         ning arvestades järgmist:
         
                     (1)
                  
                  
                     Direktiivi 2008/90/EÜ artikli 12 lõike 1 kohaselt peab komisjon otsustama, kas kolmandates riikides toodetud ning tarnija kohustuste, sordiehtsuse, omaduste, taimehaiguste, kasvusubstraadi, pakendi, kontrollimise korra ning markeerimise ja pitseerimise osas sarnaste garantiidega kaetud paljundusmaterjal ja viljapuud on kõigis loetletud aspektides samaväärsed liidus toodetud ja kõnealuse direktiivi nõuetele ja tingimustele vastava paljundusmaterjali ja viljapuudega. Direktiivi 2008/90/EÜ artikli 12 lõikega 2 on ette nähtud erand, mis lubab liikmesriikidel kuni sellise otsuse tegemiseni kohaldada paljundusmaterjali ja viljapuude impordi suhtes tingimusi, mis on vähemalt samaväärsed liidus toodetud viljapuude paljundusmaterjali ja viljapuude suhtes kohaldatavate tingimustega.
                  
               
                     (2)
                  
                  
                     Selline erand anti kuni 31. detsembrini 2018. Seepärast võivad liikmesriigid kohaldada komisjoni rakendusdirektiividega 2014/96/EL, (2) 2014/97/EL (3) ja 2014/98/EL (4) samaväärseid tingimusi.
                  
               
                     (3)
                  
                  
                     Kolmandates riikides kohaldatavate tingimuste kohta kättesaadav teave ei ole veel piisav, et komisjon saaks praegu mis tahes kolmanda riigi suhtes sellise otsuse vastu võtta.
                  
               
                     (4)
                  
                  
                     Kaubavoogude katkemise vältimiseks peaksid liikmesriigid sellest erandist jätkuvalt kasu saama.
                  
               
                     (5)
                  
                  
                     Alates 14. detsembrist 2019 kohaldatakse Euroopa Parlamendi ja nõukogu määruses (EL) 2016/2031 (5) sätestatud uusi taimetervise-eeskirju. Nende uute eeskirjade kohaselt kuuluvad praegu rakendusdirektiivis 2014/98/EL loetletud taimekahjustajad ning paljundusmaterjali tervishoiunõuded kõnealuse määruse reguleerimisalasse. Seega on asjakohane anda piisavalt aega, et hinnata, kuidas kolmandad riigid täidavad uusi taimetervise-eeskirju, mis on sätestatud määruses (EL) 2016/2031 ja selle rakendusaktides.
                  
               
                     (6)
                  
                  
                     Direktiivi 2008/90/EÜ artikli 12 lõikega 2 ettenähtud erandi kehtivusaega tuleks seetõttu pikendada 31. detsembrini 2022.
                  
               
                     (7)
                  
                  
                     Seega tuleks direktiivi 2008/90/EÜ vastavalt muuta.
                  
               
                     (8)
                  
                  
                     Käesoleva otsusega ettenähtud meetmed on kooskõlas alalise taime-, looma-, toidu- ja söödakomitee puuviljade botaanilistesse perekondadesse ja liikidesse kuuluva paljundusmaterjali ja taimede sektsiooni arvamusega,
                  
               ON VASTU VÕTNUD KÄESOLEVA OTSUSE:
         
            Artikkel 1
            Direktiivi 2008/90/EÜ artikli 12 lõike 2 esimeses lõigus asendatakse sõnad „31. detsembrini 2018“ sõnadega „31. detsembrini 2022“.
         
         
            Article 2
            Käesolev otsus on adresseeritud liikmesriikidele.
         
         
            Brüssel, 24. jaanuar 2019
            
               
                  Komisjoni nimel
               
               
                  komisjoni liige
               
               Vytenis ANDRIUKAITIS
            
         
         
            (1)  ELT L 267, 8.10.2008, lk 8.
         
            (2)  Komisjoni 15. oktoobri 2014. aasta rakendusdirektiiv 2014/96/EL direktiivi 2008/90/EÜ kohaldamisalasse kuuluvate, puuviljade tootmiseks ettenähtud viljapuude paljundusmaterjali ja viljapuude märgistamise, pitseerimise ja pakkimise nõuete kohta (ELT L 298, 16.10.2014, lk 12).
         
            (3)  Komisjoni 15. oktoobri 2014. aasta rakendusdirektiiv 2014/97/EL, millega rakendatakse nõukogu direktiivi 2008/90/EÜ tarnijate ja sortide registreerimise ning ühise sortide nimekirja osas (ELT L 298, 16.10.2014, lk 16).
         
            (4)  Komisjoni 15. oktoobri 2014. aasta rakendusdirektiiv 2014/98/EL, millega rakendatakse nõukogu direktiivi 2008/90/EÜ seoses selle I lisas osutatud viljapuude perekondade ja liikide suhtes kehtivate erinõuetega, tarnijate suhtes kehtivate erinõuetega ning ametlikku inspekteerimist käsitlevate üksikasjalike eeskirjadega (ELT L 298, 16.10.2014, lk 22).
         
            (5)  Euroopa Parlamendi ja nõukogu 26. oktoobri 2016. aasta määrus (EL) 2016/2031, mis käsitleb taimekahjustajatevastaseid kaitsemeetmeid, millega muudetakse Euroopa Parlamendi ja nõukogu määruseid (EL) nr 228/2013, (EL) nr 652/2014 ja (EL) nr 1143/2014 ning millega tunnistatakse kehtetuks nõukogu direktiivid 69/464/EMÜ, 74/647/EMÜ, 93/85/EMÜ, 98/57/EÜ, 2000/29/EÜ, 2006/91/EÜ ja 2007/33/EÜ (ELT L 317, 23.11.2016, lk 4).